ÅRSMELDING VESTAFJELSKE Redaktørforeining 2017
 
Årsmøte vart avvikla i kjellaren på Hotel Oleanna i Bergen sentrum fredag 17. mars. Før årsmøtet hadde me to medium spennande innlegg om Podkast. Etter årsmøtet var det årsmøtemiddag i samband Gullparaplyen si festførestilling i Losjen. Her var Vestafjelske godt representerte. Også generalsekretær Arne Jensen var med. 

Styret 
Styret for arbeidsåret 2017 har vore samansett slik:
Leiar: Jan Inge Fardal, Sogn Avis
Kasserar: Sigvald Sveinbjørnsson, BA
Styremedlem: Eva Cathrine Berget, NRK
Varamedlem: Frøy Gudbrandsen, BT

Det oppstod ein litt spesiell situasjon like før årsmøtet i 2017. Vigdis Holmaas, styremedlem i fleire år, og ikkje på val – vart omorganisert vekk frå redaktøroppgåvene i NRK og gjekk ut av styret meir eller mindre på dagen. Ho vart erstatta av Eva Cathrine Berget, NRK. Nils Torsvik, mangeårig kasserar, hadde takka nei til attval og vart takka av med ei flaske vin på årsmøtet.
 
Generelt om aktiviteten

2017 har vore eit medium aktivt år for Vestafjelske Redaktørforening. 
Styret har ikkje vore fysisk samla, det har vist seg å vera vanskeleg å få til. Me har i staden kommunisert på internettet og via mobiltelefonar og det har fungert nokolunde. Leiar kan likevel ynskja seg fleire innspel frå styret og kanskje me alt no bør tidfesta tidspunkt for eit styremøte eller to i Bergen. 
 
Studieturen 2017

Etter seks vellukka fellesturar med Agder/Rogaland til Island i 2011, Skotland i 2012, Aten i 2013, Aarhus i 2014, Berlin i 2015 og Paris 2016, var det liten grunn til å endra på opplegget i 2017. 
Studieturen gjekk til Stockholm i dagane 20.- 23. april.
Det kan vera verdt på merka seg at me – dei siste åra – har hatt meir enn ein tendens til å vera rykande aktuelle i val av reisemål. Like før me drog til Paris skjedde den grufulle terroren i Bachlan. Og ei god veke før avreise Stockholm køyrde ein gal man ein lastebil inni i Drotningsgatan i Stockholm. Det var råd å merka at terroren nett hadde råka svenskane. 
I Stockholm fekk me elles eit svært interessant møte med  Aftonbladets toppsjef Sofia Olsson-Olsen i Schibsted-huset. Me hadde også møte med ansvarleg utgjevar for Omni, Markus Gustafsson, og me eit – eg vil karakterisera det som spenstig møte med ambassadør til Sverige, Christian Syse. 
Men me gjorde ein stygg lunsjbom, og måtte leita gatelangs mellom ambassaden og SVT denne ettermiddagen. Det gjekk så vidt.
Hjå SVT har tema framtida og journalistikken basert på undersøking av 38.000 digitale brukarar. Me møtte prosjektleiar Johan Lindén.
Seinare vitja me Jeanette Gustafsdotter VD/CEO i TU Medier hjå «Lokaltidningen Mitt i Stockholm» og redaksjonssjef Eva Radakovits. 
Sosialt fekk me ein minnerik kveld på Walmanns salonger Walgrens og me hadde fine felles middagar 

Diverse støtte

Støtte til Gullparaplyen 2017 på kr 20.000.

Møte Stortingsbenkane

Me prøvde, men fekk ikkje respons denne gongen. Valet gjorde det vanskeleg, var forklaringa. Me bør prøva igjen i juni 2018. 

Representasjon vår 2017

Leiar deltok på Medieleder 2017 og NRs vårmøte i Trondheim 12.–13. juni. Leiar var også på Adresseavisens jubileumsmiddag 13. juni 
Leiar deltok også på regionleiarsamlinga i Bergen 31.10 i forkant av haustmøtet i Mediacity Bergen 1.11. Der representerte forresten leiar og valnemndsformann Waage laget også frå scenen. 

Lutefisk og fag 

Årets lutefisklag gjekk av stabelen i Bergen 17. november 2017
Før mat fekk me ein presentasjon av det digitale, journalistiske verktøyet INJECT frå UiB, før me tok ein runde Bergenhus Rundt. Me snakkar om ein kort runde frå kvar redaktør om status nett no. Så avmarsj i retning To Kokker og topp servering!

Politi og informasjon

Vest politidistrikt sende i november ut ei melding om at dei ynskjer å vera open og tilgjengeleg og levera gode tenester. Me hadde over tid konstatert at det var langt mellom liv og lære, noko tilbakemeldingar til underteikna fortalde mykje om. Den 6. desember sende me samla inn mange merknader til politiet. Det resulterte i eit møte mellom aktørar og politileiinga i Vest i Førde den 15. januar. Her fortalde sjefane om problema dei har med berre eitt telefonnummer inn og korleis operasjonssentralen fungerer. Etter møtet fekk me denne tilbakemeldinga frå informasjonssjefen : «Takk for godt og konstruktivt møte i Førde mandag. Vi tok flere av punktene fra dere videre til operasjonslederne allerede dagen etter og fortsetter prosessen med bedre samarbeid og arbeidsrammer mellom operasjonssentralen og mediene. Jeg kommer tilbake til alle redaksjonene med hva vi har gjort og gjør fremover ift tiltak fra vår side»
Det er førebels det me har fått frå politiet etter møtet- og det er svært ulike tilbakemeldingar på om forholda har betra seg eller ikkje rundt om i regionen. Me har etterlyst fleire svar. Siste ord er uansett ikkje sagt om korleis politiet kommuniserer med oss i media. 

Bergen i mars 2018
Jan Inge Fardal